Den tidligere AaB-træner Jacob Friis har fået nyt job og kan nu se frem til at skulle træne U19-kvindelandsholdet. - Det er sindssygt spændende at skulle arbejde med de bedste kvindelige spillere i den aldersgruppe, siger Jacob Friis. Han stoppede sidste år som træner for Superliga-klubben AaB, da hans datters sygdomsforløb krævede hans tilstedeværelse. Nu er han atter klar til at genoptage arbejdet, og i de næste to år skal han altså arbejde for DBU. - Først og fremmest så håber jeg, at det bliver to spændende år, hvor jeg forhåbentlig kan være med til at bidrage til at talentudviklingen for pigerne, siger han. Et godt trænermiljø Den tidligere AaB-træner ser det som et stort plus at prøve kræfter hos DBU, hvor der ifølge ham er mange dygtige trænere både på kvinde- og herresiden. - Jeg håber at jeg, når de to år er gået, er blevet en dygtigere træner, og det er jeg sikker på, at jeg nok skal blive i det miljø, siger Jacob Friis. Hvad fremtiden efter den toårige kontrakts udløb skal bringe for den 44-årige nordjyde, ved han endnu ikke, men han udelukker ikke, at han en dag vender tilbage til AaB's træningsanlæg på Hornevej. - Det vil selvfølgelig være naturligt at komme tilbage, hvis det skulle komme på tale igen, siger han. Han overtager trænerposten efter Søren Randa-Boldt, der stopper efter 13 år på pinden.
Jacob Friis kommer igen i ilden som fodboldtræner, når han overtager sædet som U19-landstræner for kvinderne.